CELEX: 32012R0660
Language: hr
Date: 2012-07-19 00:00:00
Title: Provedbena uredba Komisije (EU) br. 660/2012 od 19. srpnja 2012. o određenim mjerama potpore tržištu u sektoru mesa peradi u Italiji

03/Sv. 42
            
            
               HR
            
            
               Službeni list Europske unije
            
            
               317
            
         32012R0660
   
               L 192/1
            
            
               SLUŽBENI LIST EUROPSKE UNIJE
            
         PROVEDBENA UREDBA KOMISIJE (EU) br. 660/2012
   od 19. srpnja 2012.
   o određenim mjerama potpore tržištu u sektoru mesa peradi u Italiji
   EUROPSKA KOMISIJA,
   uzimajući u obzir Ugovor o funkcioniranju Europske unije,
   uzimajući u obzir Uredbu Vijeća (EZ) br. 1234/2007 od 22. listopada 2007. o uspostavi zajedničke organizacije poljoprivrednih tržišta i o posebnim odredbama za određene poljoprivredne proizvode (Uredba o jedinstvenom ZOT-u) (1), a posebno njezin članak 44. u vezi s njezinim člankom 4.,
   budući da:
   
               (1)
            
            
               Zbog izbijanja influence ptica u nekim proizvodnim regijama u Italiji između prosinca 1999. i travnja 2000., između kolovoza i listopada 2000. te između listopada 2002. i rujna 2003. talijanska tijela su uvela veterinarska i trgovinska ograničenja, između ostalog i na temelju Direktive Vijeća 92/40/EEZ od 19. svibnja 1992. o uvođenju mjera Zajednice za kontrolu influence ptica (2). Kao rezultat toga, unutar Italije ili unutar područja koja su bila izravno zahvaćena izbijanjem bolesti bio je privremeno ograničen prijevoz i stavljanje na tržište jaja za valenje i jednodnevnih pilića.
            
         
               (2)
            
            
               Ograničenja slobodnog kretanja jaja za valenje i jednodnevnih pilića koja su bila posljedica primjene veterinarskih mjera prijetila su izazivanjem ozbiljnih poremećaja na tržištu jaja za valenje i jednodnevnih pilića u Italiji.
            
         
               (3)
            
            
               Komisija je 9. prosinca 2004. donijela Uredbu (EZ) br. 2102/2004 od 9. prosinca 2004. o određenim izvanrednim mjerama potpore tržištu jaja u Italiji (3) na temelju članka 14. Uredbe Vijeća (EEZ) br. 2771/75 od 29. listopada 1975. o zajedničkoj organizaciji tržišta jaja (4). Komisija nije donijela sličnu uredbu na temelju članka 14. Uredbe Vijeća (EEZ) br. 2777/75 od 29. listopada 1975. o zajedničkoj organizaciji tržišta mesa peradi (5) kako bi predvidjela usporedive izvanredne mjere potpore tržištu u pogledu jednodnevnih pilića.
            
         
               (4)
            
            
               Italija je 19. travnja 2007. pokrenula postupak pred Prvostupanjskim sudom Europskih zajednica (6) tražeći poništenje odluke navedene u pismu glavnog direktora Komisijine Glavne uprave za poljoprivredu od 7. veljače 2007. kojom se odbija zahtjev talijanskih tijela za donošenje izvanrednih mjera potpore tržištu mesa peradi u Italiji u smislu članka 14. Uredbe (EEZ) br. 2777/75, a u vezi s pilićima uništenim na područjima koja su bila zahvaćena influencom ptica i u kojima su bile uvedene veterinarske mjere ograničenja kretanja u razdoblju od prosinca 1999. do zaključno rujna 2003. (7)
               
            
         
               (5)
            
            
               Dana 17. siječnja 2012. u presudi u predmetu T-135/2007 (8) Opći sud (Sedmo vijeće) poništio je odluku od 7. veljače 2007. o odbijanju zahtjeva talijanskih tijela za donošenjem izvanrednih mjera potpore tržištu mesa peradi u Italiji u smislu članka 14. Uredbe (EEZ) br. 2777/75. Komisija nije podnijela žalbu na presudu Općeg suda.
            
         
               (6)
            
            
               U skladu s člankom 266. Ugovora, institucija čiji je akt proglašen ništavnim dužna je poduzeti potrebne mjere kako bi postupila sukladno presudi Suda Europske unije. U skladu s člankom 254. Ugovora, taj se članak primjenjuje i na presude Općeg suda.
            
         
               (7)
            
            
               Iz presude Općeg suda proizlazi da je Komisija trebala donijeti uredbu na temelju članka 14. Uredbe (EEZ) br. 2777/75 o donošenju izvanrednih mjera potpore talijanskom tržištu mesa peradi, a u vezi s pilićima zaklanima i uklonjenima na područjima koja su bila zahvaćena influencom ptica i u kojima su bile uvedene veterinarske mjere ograničenja kretanja i zabrane stavljanja na tržište jednodnevnih pilića u razdoblju od prosinca 1999. do zaključno rujna 2003. S obzirom na to da Uredba (EEZ) br. 2777/75 nije više na snazi, Komisija treba donijeti uredbu na temelju članka 44. Uredbe (EZ) br. 1234/2007 kako bi postupila sukladno presudi Općeg suda.
            
         
               (8)
            
            
               U skladu s člankom 46. Uredbe (EZ) br. 1234/2007, Unija sudjeluje u financiranju izvanrednih mjera iz članaka 44. te Uredbe, i to u visini od 50 % troškova koje snosi država članica.
            
         
               (9)
            
            
               Mjere predviđene ovom Uredbom u skladu su mišljenjem Upravnog odbora za zajedničku organizaciju poljoprivrednih tržišta,
            
         DONIJELA JE OVU UREDBU:
   Članak 1.
   1.   Klanje i uklanjanje pilića obuhvaćenih oznakama KN 0105 11 19 i 0105 12 koje je između 17. prosinca 1999. i 14. travnja 2000., između 14. kolovoza i 16. listopada 2000. te između 11. listopada 2002. i 30. rujna 2003. provedeno u Italiji nakon primjene nacionalnih veterinarskih mjera, posebno na temelju Direktive 92/40/EEZ, smatra se izvanrednom mjerom potpore tržištu u smislu članka 44. Uredbe (EZ) br. 1234/2007.
   2.   Unija sudjeluje u financiranju mjere iz stavka 1., i to u visini od 50 % troškova koje snosi Italija. Iznos s kojim Unija sudjeluje u financiranju jest sljedeći:
   
               —
            
            
               0,1344 EUR po muškom i ženskom jednodnevnom piletu vrste Gallus domesticus za industrijsku proizvodnju (različiti prirast tjelesne mase), obuhvaćenog oznakom KN 0105 11 19, dodjeljuje se za najviše 3 647 277 jednodnevnih pilića,
            
         
               —
            
            
               0,1548 EUR po jednodnevnom piletu vrste Gallus domesticus (kako muškog tako i ženskog spola za seosku proizvodnju), obuhvaćenog oznakom KN 0105 11 19, dodjeljuje se za najviše 3 768 800 jednodnevnih pilića,
            
         
               —
            
            
               0,5064 EUR po jednodnevnom piletu vrste Meleagridis gallopavo (kako muškog tako i ženskog spola), obuhvaćenog oznakom KN 0105 12, dodjeljuje se za najviše 680 730 jednodnevnih pilića,
            
         
               —
            
            
               0,744 EUR po jednodnevnom piletu utvrđenog muškog spola vrste Meleagridis gallopavo, obuhvaćenog oznakom KN 0105 12, dodjeljuje se za ukupno 193 140 jednodnevnih pilića,
            
         
               —
            
            
               0,2688 EUR po jednodnevnom piletu utvrđenog ženskog spola vrste Meleagridis gallopavo, obuhvaćenog oznakom KN 0105 12, dodjeljuje se za ukupno najviše 535 960 jednodnevnih pilića.
            
         Članak 2.
   Ova Uredba stupa na snagu sedmog dana od dana objave u Službenom listu Europske unije.
   
      Ova je Uredba u cijelosti obvezujuća i izravno se primjenjuje u svim državama članicama.
      Sastavljeno u Bruxellesu 19. srpnja 2012.
      
         
            Za Komisiju
         
         
            Predsjednik
         
         José Manuel BARROSO
      
   
   
      (1)  SL L 299, 16.11.2007., str. 1.
   
      (2)  SL L 167, 22.6.1992., str. 1.
   
      (3)  SL L 365, 10.12.2004., str. 10.
   
      (4)  SL L 282, 1.11.1975., str. 49. Uredba koja je od 1. srpnja 2008. stavljena izvan snage i zamijenjena Uredbom (EZ) br. 1234/2007.
   
      (5)  SL L 282, 1.11.1975., str. 77. Uredba koja je od 1. srpnja 2008. stavljena izvan snage i zamijenjena Uredbom (EZ) br. 1234/2007.
   
      (6)  Od 1. prosinca 2009. Opći sud Europske unije.
   
      (7)  SL C 140, 23.6.2007., str. 38. (Predmet T-135/07 – Italija protiv Komisije)
   
      (8)  SL C 58, 25.2.2012., str. 7.